"Eşti de acord ca Guvernul să-şi retragă semnătura de pe acordul semnat de România pentru ACTA de către Cabinetul Boc ?" şi "Eşti de acord să reducem taxele şi impozitele la angajatori pentru crearea de noi locuri de muncă" sunt întrebările care vor fi lansate de premier şi prezentate deja într-un clip de prezentare a aplicaţiei.

Premierul a lansat, miercuri, aplicaţia "vPonta" construită pe platforma Apple şi destinată utilizatorilor de iPhone şi iPad, susţinând că aceasta va creşte transparenţa decizională la nivel guvernamental şi politic pentru persoanele care îi accesează site-ul şi pagina de facebook.

Negociat de UE, SUA, Japonia, Canada, Noua Zeelandă, Australia, Singapore, Coreea de Sud, Maroc, Mexic şi Elveţia, Acordul comercial de combatere a contrafacerii (ACTA) are rolul de a combate contrafacerea în sens larg, de la medicamente şi piese auto la pirateria pe internet. ACTA a fost ţinta unor proteste masive de stradă în mai multe state europene şi în alte părţi ale lumii din cauza prevederilor privind pirateria pe internet. Contestatarii ACTA susţin că formulările vagi din tratat pot conduce la îngrădirea unor drepturi şi libertăţi precum libertatea de expresie, dreptul la viaţă privată sau libera circulaţie a ideilor.

Premierul Victor Ponta a declarat din nou, miercuri, că Tratatul ACTA nu va fi ratificat până când Parlamentul European nu va adopta modificări care să impiedice afectarea drepturilor la viaţa privată.

Premierul a mai anunţat, la emisiunea "După 20 de ani" la PRO TV, că Guvernul intenţionează ca, anul viitor, să reducă nivelul contribuţiilor de asigurări sociale cu cinci puncte procentuale la angajator, păstrând în acelaşi timp cota unică de impozitare de 16% pentru societăţile comerciale.